CELEX: 22005D0300
Language: da
Date: 2005-03-08 00:00:00
Title: 2005/300/EF: Afgørelse nr. 2/2005 truffet af AVS-EF-Ambassadørudvalget den 8. marts 2005 om vedtagelse af AVS-EF-Toldsamarbejdsudvalgets forretningsorden

14.4.2005   
            
            
               DA
            
            
               Den Europæiske Unions Tidende
            
            
               L 95/54
            
         
      AFGØRELSE
      Nr. 2/2005 TRUFFET AF AVS-EF-AMBASSADØRUDVALGET
   
   den 8. marts 2005
   om vedtagelse af AVS-EF-Toldsamarbejdsudvalgets forretningsorden
   (2005/300/EF)
   AVS-EF-AMBASSADØRUDVALGET —
   som henviser til afgørelse nr. 2/1995 truffet af AVS-EF-Ministerrådet den 8. juni 1995 vedrørende AVS-EF-Toldsamarbejdsudvalgets sammensætning og de nærmere bestemmelser for dets funktion,
   som henviser til AVS-EF-partnerskabsaftalen, der blev undertegnet i Cotonou den 23. juni 2000 (1), i det følgende benævnt »partnerskabsaftalen«, særlig artikel 37 i protokol nr. 1 i bilag V,
   som henviser til AVS-EF-Ambassadørudvalgets forretningsorden, særlig artikel 15, der omhandler fastlæggelsen af en forretningsorden for udvalg, underudvalg og arbejdsgrupper, der bistår Ambassadørudvalget,
   som ønsker at sikre opfyldelsen af de mål, som AVS-staterne og Det Europæiske Fællesskab har opstillet i afsnit II i tredje del af partnerskabsaftalen,
   som tager i betragtning, at et effektivt toldsamarbejde mellem AVS-staterne og Det Europæiske Fællesskab kan bidrage til udvikling af samhandelen mellem AVS-staterne og EF,
   som tager i betragtning, at udvalgets mandat er fastsat ved artikel 37 og 38 i protokol nr. 1 i bilag V til partnerskabsaftalen —
   HAR TRUFFET FØLGENDE AFGØRELSE:
   Artikel 1
   1.   Toldsamarbejdsudvalget, der er nedsat i medfør af artikel 37 i protokol nr. 1 i bilag V til partnerskabsaftalen, i det følgende benævnt »udvalget«, består på den ene side af eksperter fra Det Europæiske Fællesskabs medlemsstater og tjenestemænd fra Kommissionen med ansvar for toldspørgsmål, og på den anden side af eksperter, der repræsenterer AVS-staterne, og embedsmænd fra regionale grupper af AVS-stater med ansvar for toldspørgsmål. Udvalget kan, hvis det er påkrævet, inddrage nødvendig sagkundskab.
   2.   Hver part meddeler AVS-EF-Ministerrådets sekretariat navnene på sine repræsentanter og sin formand.
   Artikel 2
   Udvalgets funktioner, som er defineret i artikel 37, stk. 1-6, og artikel 38, stk. 8-10, i protokol nr. 1 i bilag V til partnerskabsaftalen, er følgende:
   
               a)
            
            
               at varetage det administrative samarbejde med henblik på en korrekt og ensartet anvendelse af protokol nr. 1 til partnerskabsaftalen og at varetage alle øvrige opgaver på toldområdet, som det måtte få overdraget
            
         
               b)
            
            
               regelmæssigt at undersøge, hvilke følger oprindelsesreglernes anvendelse har for AVS-staterne, og at anbefale AVS-EF-Ministerrådet hensigtsmæssige foranstaltninger
            
         
               c)
            
            
               at træffe afgørelse om undtagelser fra oprindelsesreglerne på de betingelser, der er fastsat i artikel 38, stk. 9-10, i protokol nr. 1 i bilag V til partnerskabsaftalen
            
         
               d)
            
            
               at forberede AVS-EF-Ministerrådets afgørelser i medfør af artikel 40 i protokol nr. 1 i bilag V til partnerskabsaftalen.
            
         Artikel 3
   1.   Udvalget træder sammen mindst to gange om året på tidspunkter, som AVS-gruppen og Det Europæiske Fællesskab fastsætter efter fælles overenskomst, dog i princippet mindst otte dage før AVS-EF-Ambassadørudvalget holder møde; der kan indkaldes til ekstraordinære møder, hvis det er nødvendigt.
   2.   Udvalget kan om nødvendigt nedsætte ad hoc-arbejdsgrupper til at behandle specifikke spørgsmål.
   3.   Formanden indkalder til møde i udvalget. Udvalgets drøftelser er fortrolige, medmindre andet besluttes.
   Artikel 4
   Formandskabet i udvalget varetages på skift af AVS-gruppen og Det Europæiske Fællesskab i perioder på seks måneder:
   
               —
            
            
               fra 1. april til 30. september af formanden fra AVS
            
         
               —
            
            
               og fra 1. oktober til 31. marts af formanden fra Det Europæiske Fællesskab.
            
         Artikel 5
   1.   Formanden udarbejder i samråd med medformanden en foreløbig dagsorden for hvert møde, og udvalget godkender dagsordenen ved mødets begyndelse.
   2.   Sekretariatsforretningerne og andet nødvendigt arbejde i forbindelse med udvalgets gøremål varetages af AVS-EF-Ministerrådets sekretariat.
   3.   Senest to uger før mødet udsender sekretariatet indkaldelse, dagsorden, udkast til foranstaltninger og eventuelle andre arbejdsdokumenter til udvalgets medlemmer.
   4.   Efter hvert møde udarbejder sekretariatet en mødeprotokol, som godkendes på udvalgets næste møde.
   Artikel 6
   Udvalget er kun beslutningsdygtigt, hvis flertallet af de repræsentanter, der er udpeget af AVS-gruppen, og én repræsentant for Kommissionen er stede.
   Artikel 7
   1.   Udvalgets afgørelser træffes ved fælles overenskomst mellem AVS-staterne og Det Europæiske Fællesskab.
   2.   Er udvalget ikke i stand til at træffe en afgørelse, henviser det sagen til AVS-EF-Ambassadørudvalget.
   3.   Under ekstraordinære omstændigheder kan formændene beslutte at vedtage afgørelser ved skriftlig procedure, navnlig for så vidt angår afgørelser vedtaget i medfør af artikel 38 i protokol nr. 1 i bilag V til partnerskabsaftalen.
   Artikel 8
   Udvalget kan, hvis det finder det tilrådeligt, indkalde eksperter, hvis de spørgsmål, der er til behandling, kræver særlig sagkundskab.
   Uanset bestemmelserne i artikel 1 kan enhver AVS-stat, der ikke er medlem af udvalget, deltage i udvalgets arbejde som observatør, medmindre udvalget beslutter at mødes med begrænset deltagerantal.
   Artikel 9
   Udvalget forelægger sine beretninger for AVS-EF-Ambassadørudvalget.
   Artikel 10
   AVS-staterne, på den ene side, og medlemsstaterne og Det Europæiske Fællesskab, på den anden side, skal, hver på deres kompetenceområde, træffe de nødvendige foranstaltninger til gennemførelse af denne afgørelse.
   Artikel 11
   Denne afgørelse træder i kraft ved undertegnelsen. Den ophæver og træder i stedet for afgørelse nr. 2/1995 truffet af AVS-EF-Ministerrådet den 8. juni 1995 vedrørende AVS-EF-Toldsamarbejdsudvalgets sammensætning og de nærmere bestemmelser for dets funktion.
   
      Udfærdiget i Bruxelles, den 8. marts 2005.
      
         
            For AVS-EF-Ambassadørudvalget
         
         M. SCHOMMER
         
         
            Formand
         
      
   
   
      (1)  EFT L 317 af 15.12.2000, s. 1.